CELEX: 32020D1401
Language: bg
Date: 2020-10-02 00:00:00
Title: Решение за изпълнение (ЕС) 2020/1401 на Комисията от 2 октомври 2020 година за предоставяне на временна дерогация от Директива 66/401/ЕИО на Съвета по отношение на изискванията за търговия със сертифицирани семена (нотифицирано под номер С(2020) 6651) (текст от значение за ЕИП)

6.10.2020   
               
               
                  BG
               
               
                  Официален вестник на Европейския съюз
               
               
                  L 324/35
               
            
         РЕШЕНИЕ ЗА ИЗПЪЛНЕНИЕ (ЕС) 2020/1401 НА КОМИСИЯТА
         от 2 октомври 2020 година
         за предоставяне на временна дерогация от Директива 66/401/ЕИО на Съвета по отношение на изискванията за търговия със сертифицирани семена
         
            
               (нотифицирано под номер С(2020) 6651)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 66/401/ЕИО на Съвета от 14 юни 1966 г. относно търговията със семена от фуражни култури (1), и по-специално член 17, параграф 1 от нея,
         като има предвид, че:
         
                     (1)
                  
                  
                     От информацията, която Словения предостави на Комисията, е видно, че поради неблагоприятните метеорологични условия по време на вегетационния период 2018/2019 г. посевният материал от вида инкарнатка детелина (Trifolium incarnatum L.), предназначен за производство на базови семена, е сериозно засегнат. Поради това в Словения няма достатъчно базови семена за производство на сертифицирани семена, първо размножение, за реколта 2020 г.
                  
               
                     (2)
                  
                  
                     Отчасти поради проблеми с прибирането на реколтата другите държави членки не са в състояние да отговорят на нуждата на Словения в категорията базови семена.
                  
               
                     (3)
                  
                  
                     С оглед на тези обстоятелства възникват временни затруднения за общото снабдяване със сертифицирани семена от инкарнатка детелина. Тези затруднения не могат да бъдат преодолени по друг начин, освен чрез разрешаване, за определен срок и в подходящо максимално количество, на търговията в Съюза със сертифицирани семена от инкарнатка детелина (Trifolium incarnatum L.), второ размножение, произведени в Словения.
                  
               
                     (4)
                  
                  
                     Поради това с настоящото решение следва да се разреши търговията в Съюза със сертифицирани семена от инкарнатка детелина, второ размножение, произведени в Словения от сертифицирани семена, първо размножение, при определени условия и ограничения.
                  
               
                     (5)
                  
                  
                     От информацията, която Словения предостави на Комисията, също така е видно, че за да се преодолеят затрудненията със снабдяването за периода до 30 юни 2021 г. са необходими общо 30 тона семена от инкарнатка детелина.
                  
               
                     (6)
                  
                  
                     Дерогацията не възпрепятства прилагането на другите условия за търговия със сертифицирани семена от инкарнатка детелина, предвидени в Директива 66/401/ЕИО.
                  
               
                     (7)
                  
                  
                     Държавите членки следва незабавно да уведомят Комисията и останалите държави членки за количествата, за които са предоставили разрешение за търговия съгласно настоящото решение, за да се гарантира неговото съгласувано изпълнение.
                  
               
                     (8)
                  
                  
                     Целесъобразно е Словения да поеме ролята на координатор, за да се гарантира, че общото количество на разрешените съгласно настоящото решение семена не надвишава максималното количество, разрешено за търговия.
                  
               
                     (9)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Разрешава се търговията в Съюза със сертифицирани семена от инкарнатка детелина (Trifolium incarnatum L.), второ размножение, произведени в Словения от сертифицирани семена, първо размножение, за период, който изтича на 30 юни 2021 г., при условията, предвидени в параграф 2.
            
            
               2.   Сертифицираните семена, разрешени съгласно настоящия член:
               
                           а)
                        
                        
                           не надвишават общо количество 30 тона;
                        
                     
                           б)
                        
                        
                           отговарят на следните изисквания:
                           
                                       i)
                                    
                                    
                                       изискванията за сертифицирани семена от първо размножение, установени в приложение II към Директива 66/401/ЕИО;
                                    
                                 
                                       ii)
                                    
                                    
                                       съответните семена са пуснати за пръв път на пазара в съответствие с член 3 от настоящото решение.
                                    
                                 
                     
         
         
            Член 2
            Държавите членки незабавно уведомяват Комисията и останалите държави членки за количествата, за които са предоставили разрешение за търговия съгласно настоящото решение.
         
         
            Член 3
            Всеки доставчик на семена, който желае да пусне на пазара семената, посочени в член 1, подава заявление за разрешение до държавата членка, в която е регистриран или в която внася. Съответната държава членка разрешава на доставчика да пусне на пазара тези семена, освен ако:
            
                        1)
                     
                     
                        има достатъчно основания за съмнение дали доставчикът е в състояние да пусне на пазара количеството семена, посочено от него в заявлението за разрешение; или
                     
                  
                        2)
                     
                     
                        общото разрешено за пускане на пазара количество би надвишило максималното количество, предвидено в член 1, параграф 2, буква а).
                     
                  
         
            Член 4
            
               1.   Държавите членки взаимно си предоставят административна подкрепа при прилагането на настоящото решение.
            
            
               2.   По отношение на член 1, параграф 2, буква а) Словения поема ролята на координираща държава членка.
            
            
               3.   Всяка държава членка, която получи заявление съгласно член 3, незабавно уведомява Словения за количеството, посочено в заявлението. Словения незабавно информира отправилите уведомлението държави членки дали разрешаването би довело до надвишаване на максималното количество, предвидено в член 1, параграф 2, буква а).
            
         
         
            Член 5
            Адресати на настоящото решение са държавите членки.
         
         
            Съставено в Брюксел на 2 октомври 2020 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  OB 125, 11.7.1966 г., стр. 2298/66.